रक्षा मंत्रालय
वायुसेना अकादमी में संयुक्त स्नातक परेड का आयोजन
भारतीय वायु सेना में फ्लाइंग और ग्राउंड ड्यूटी शाखाओं के 175 फ्लाइट कैडेट्स के प्रशिक्षण के सफल समापन अवसर को मनाने के लिए 18 दिसंबर, 2021 को वायुसेना अकादमी, डुंडीगल में एक संयुक्त स्नातक परेड आयोजित की गई। वायुसेना प्रमुख एयर चीफ मार्शल वी आर चौधरी पीवीएसएम एवीएसएम वीएम एडीसी, पासिंग आउट परेड के समीक्षा अधिकारी  थे, जहां उन्होंने सफलतापूर्वक अपना प्रशिक्षण पूरा करने वाले स्नातक फ्लाइट कैडेट्स को 'प्रेसिडेंटस कमीशन' प्रदान किया। स्नातक करने वाले अधिकारियों में 28 महिलाएं भी शामिल हैं जो भारतीय वायुसेना में महिला अधिकारियों की बढ़ती संख्या में योगदान देंगी। इस अवसर पर भारतीय नौसेना के दो अधिकारियों, भारतीय तटरक्षक के नौ अधिकारियों और वियतनाम के तीन कैडेटों को भी फ्लाइंग प्रशिक्षण सफलतापूर्वक पूरा करने पर विंग्स से नवाज़ा गया।
समीक्षा अधिकारी का स्वागत एयर मार्शल मानवेंद्र सिंह एवीएसएम वीआरसी वीएसएम एडीसी, एयर ऑफिसर कमांडिंग-इन-चीफ, ट्रेनिंग कमांड और एयर मार्शल एस प्रभाकरन वीएम, कमांडेंट, वायुसेना अकादमी ने किया। समीक्षा अधिकारी को परेड द्वारा औपचारिक सलामी दी गई, जिसके बाद प्रभावशाली मार्च पास्ट किया गया। परेड का मुख्य आकर्षण 'पाइपिंग सेरेमनी' था जिसमें आरओ द्वारा स्नातक फ्लाइट कैडेटों को उनके 'स्ट्राइप्स'  से नवाज़ा गया।
इसके बाद अकादमी के कमांडेंट द्वारा समीक्षा अधिकारी और अन्य गणमान्य व्यक्तियों की उपस्थिति में नव कमीशन प्रातः अधिकारियों को 'शपथ' दिलाई गई। सेरेमोनियल सैल्यूट और 'अंतिम पग' के दौरान, पिलैटस पीसी-7, हॉक और किरण ट्रेनर विमान और चेतक हेलीकॉप्टरों द्वारा एक अच्छी तरह से समन्वित एवं तालमेल भरे फ्लाई पास्ट ने इस अवसर में चार चांद लगा दिए। कई अन्य कार्यक्रम, जो अन्यथा इस संयुक्त स्नातक परेड का हिस्सा होते, को सीडीएस जनरल बिपिन रावत, श्रीमती रावत और सशस्त्र बलों के 12 कर्मियों के सम्मान के रूप में हटा दिया गया, जिनका हाल ही में हवाई दुर्घटना में निधन हो गया था।
'पाइपिंग समारोह' के बाद समीक्षा अधिकारी ने विभिन्न प्रशिक्षण विषयों में उत्कृष्ट प्रदर्शन करने वाले फ्लाइंग अधिकारियों को विभिन्न पुरस्कार प्रदान किए। फ्लाइंग ब्रांच के फ्लाइंग ऑफिसर शाश्वत भारद्वाज को प्रेसिडेंटस प्लैक  और पायलट कोर्स में समग्र योग्यता क्रम में प्रथम स्थान पर रहने के लिए चीफ ऑफ द एयर स्टाफ स्वॉर्ड ऑफ ऑनर से सम्मानित किया गया। नेवीगेशन शाखा के फ्लाइंग ऑफिसर श्रीकांत मिश्रा को नेवीगेशन कोर्स में मेरिट के समग्र क्रम में प्रथम होने के लिए प्रेसिडेंटस प्लैक से सम्मानित किया गया और फ्लाइंग ऑफिसर आस्था कौर को ग्राउंड ड्यूटी अधिकारियों में योग्यता के समग्र क्रम में प्रथम होने के लिए प्रेसिडेंटस प्लैक से सम्मानित किया गया।
अपने संबोधन में समीक्षा अधिकारी ने नए कमीशन प्राप्त 'फ्लाइंग ऑफिसर्स' को उनके बेदाग टर्न आउट, सटीक ड्रिल मूवमेंट और परेड के उच्च मानकों के लिए बधाई दी। पासिंग आउट कैडेटों को संबोधित करते हुए वायुसेना प्रमुख ने कहा, "आईएएफ राफेल, अपाचे, चिनूक और एसएजीडब्ल्यू सिस्टम की एक विस्तृत विविधता जैसे नवीन हथियारों के साथ एक अत्यधिक शक्तिशाली वायु सेना में परिवर्तित होने के कगार पर है। आज जैसा कि आप स्नातक हैं और एक चुनौतीपूर्ण और प्रौद्योगिकी गहन वातावरण में आगे बढ़ते हैं, भारतीय वायुसेना आपके पूर्ववर्तियों द्वारा दिखाए गए पेशेवर रवैये, योग्यता और स्वभाव की समृद्ध विरासत को आगे बढ़ाने के लिए आप जैसे युवा और गतिमान अधिकारियों को देखती है।" वायु सेना प्रमुख ने आगे कहा, "सैन्य अधिकारियों के रूप में आप अपने करियर में कुछ कठिनाइयों का सामना करने के लिए बाध्य हैं। कभी भी इन कठिनाइयों और बाधाओं को आपको मानसिक और शारीरिक रूप से प्रभावित न होने दें।"
भव्य समारोह का समापन नवनियुक्त अधिकारियों के साथ रवींद्रनाथ टैगोर द्वारा 'आनंदलोक' की धुन के साथ धीमी गति से दो कॉलम में मार्च करने के साथ हुआ, जो उनके तत्काल कनिष्ठों द्वारा उन्हें दी गई पहली सलामी के स्वरूप था। उन्होंने समकालिक प्रगति के साथ समीक्षा अधिकारी के आगे कदम बढ़ाया। नए कमीशन प्राप्त अधिकारी राष्ट्र की सेवा में अपनी यात्रा शुरू करने और भविष्य के सभी कार्यों और चुनौतियों का सामना करने के लिए अकादमी पोर्टल्स से गुजरे।
संयुक्त स्नातक परेड हर दिल में एक विशेष स्थान रखती है। वायु सेना अधिकारी इस विशेष दिन पर देश की सुरक्षा, संरक्षा, संप्रभुता और सम्मान की रक्षा करने का संकल्प लेते हैं। कमीशनिंग समारोह वायु सेना के अधिकारियों के मन में हमेशा के लिए अंकित हो जाता है, क्योंकि वे अपने गर्वित माता-पिता की उपस्थिति में अपनी 'स्ट्राइप्स' अर्जित करते हैं।